Misdaad/Crime | First With The News - MosselbayonTheline
Die twee verdagtes wat binne 24 uur aangekeer is vir die opspraakwekkende inbraak en aanval op 'n geliefde inwoner van die Santos Haven-aftreeoord in Mosselbaai, was albei slegs 'n paar dae uit op parool toe hulle op Sondag 2 Desember 2018 in die vroeë oggendure by tannie Annelene Massyn (81) se huis ingebreek, haar wreed aangerand en beroof het.
Boonop het dit gister aan die lig gekom dat albei beskuldigdes ou gewoontemisdadigers in die groter Mosselbaai-omgewing is wat al onderskeidelik tronkstraf vir moord, besit van dwelms, huisbraak en diefstal uitgedien het.
Duwayne Moodien (21) en Shane Alexander (24) is verlede week danksy knap polisiewerk vinnig aangekeer by 'n huis in Asla Park waar van Massyn se gesteelde eiendom in hul besit gevind is.
Duwayne Moodien (21) - links en Shane Alexander (24) regs. Albei is in aanhouding op aanklag van huisROOF sonder die opsie van parool tot hul volgende verhoordatum op 28 Januarie 2019.
Hulle het reeds op Donderdag 6 Desember 2018 - vier dae ná die voorval - in die Mosselbaaise landdroshof verskyn op aanklag van huisroof - 'n baie ernstiger klag as gewone huisbraak omdat huisroof ook geweld en aanranding insluit.
Annelene Massyn (81) nadat sy aangerand en beroof is in haar huis in Santos Haven
Die saak is toe uitgestel tot vandag, waar hulle ook voorgekom het op die verbreking van hul paroolvoorwaardes. Die saak is weer uitgestel tot 28 Januarie 2019 vir verdere ondersoek. Hulle bly in aanhouding sonder die opsie van parool.
Intussen blyk dit uit die beskuldigdes se misdaadrekords dat Shane Alexander (24) reeds op 15-jarige ouderdom tot nege jaar tronkstraf vir moord gevonnis is. Hy is in 2010 gevonnis en is ná 6 jaar op parool vrygelaat. Hy is sedertdien weer tronkstraf opgelê vir huisbraak en was tydens die inbraak by Santos Haven op parool.
Dwyne Modien (21) het eweneens 'n lang misdaadrekord van besit van dwelms, huisbraak en diefstal en was ook pas uit op parool toe hy en Alexander saamgespan het om die Santos Haven-aftreeoord te teiken.
Die aanval op Massyn in die "veilige" Santos Haven-aftreeoord in Mosselbaai so kort voor die Kersseisoen, het skokgolwe deur die gemeenskap gestuur - veral omdat die oord omhein is en oor 24-uur sekuriteit beskik.
Die feit dat albei beskuldigdes 'n lang misdaadrekord het en telkens vrygelaat is op parool, plaas weer eens die soeklig op die gebreke in die regstelsel en oorbevolkte tronke. Die algemene vonnis vir ernstige misdrywe soos huisbraak is deesdae net drie maande tronkstraf, waarna die oortreders in 'n gemeenskap-korrektiewe stelsel geplaas word waar hulle gedrag en bewegings deur korrektiewe dienste-beamptes gemonitor moet word. Die oormag is egter hopeloos te groot, wat tot gevolg het dat misdadigers binne dae weer verkrag, inbreek of moor . . .
Die twee beskuldigdes was glo skaars 'n week op parool vrygelaat vir 'n ander oortreding toe hulle op Santos Haven toegeslaan het.
Hulle het blykbaar toegang tot die oord gekry deur in 'n boom langs die heining te klim. Dié boom is intussen afgekap en algemene veiligheidsmaatreëls by die oord en individuele huise word nou opgeskerp.
Die aanval verskerp ook kommer oor die "regte" van misdadigers en die gemak waarmee parool deesdae toegestaan word. Dit is uiters kommerwekkend hoeveel voorvalle van ernstige geweldsmisdaad juis gepleeg word deur misdadigers wat op parool vrygelaat is. Baie inwoners en SAPD-lede voel die regstelsel faal hulle deur die regte van misdadigers bo dié van onskuldige inwoners te plaas.
" 'n Mens word moedeloos en voel magteloos as jy dae en nagte om werk om gevaarlike misdadigers aan te keer - net om te sien hoe hulle 'n paar dae later laggende op parool uit die hof stap . . . en jy wéét voor jou heilige siel hulle gaan wéér 'n misdaad pleeg - gewoonlik 'n ernstiger een as waarvoor hulle aanvanklik aangekeer is", het 'n speurder vertroulik laat hoor.
BEJAARDE VROU IN SANTOS HAVEN AANGERAND, BEROOF
December 3 at 4:16 PM ·
Só het Theo Munro van Beaufort-Wes gister op sy FB-blad geskryf nadat sy enigste suster, Annelene Massyn, Sondagoggend kort ná 05:00 deur twee mans met balaklavas in haar huisie in die Santos Haven-aftreeoord in Mosselbaai aangeval en beroof is.
Familie, vriende en kennisse van oral oor het met woede, weersin en onsteltenis gereageer op die boodskap.
"Hoe kan mense so wreed teenoor 'n hulpelose oumens wees?" "Is 'n mens dan nêrens meer veilig nie?" , is van die vrae wat deurgaans gevra is.
Die rowers het blykbaar toegang tot Massyn se huis deur 'n oop sitkamervenster gekry terwyl sy geslaap het. Hulle was besig om die huis te deursoek vir kosbaarhede toe sy omstreeks 05:45 wakker skrik van die lawaai.
Die rowers het haar toe blykbaar wreed met die vuis in die gesig geslaan, haar hande vasgebind, haar mond toegebind en haar met 'n mes gedreig. Hulle het ook gedreig om haar te verkrag as sy sou skree.
Die huis is blykbaar omgedolwe en nadat hulle die kluis ook oopgesluit het, het hulle met 'n klomp juweliersware en verskeie ander items op die vlug geslaan. Die bejaarde Massyn is gelukkig nie ernstig beseer nie en is weer tuis nadat sy by 'n plaaslike hospitaal behandel is.
Haar dogter is glo van Kaapstad onderweg Mosselbaai toe om haar by te staan, het Theo laat weet.
Die Santos Haven-aftreeoord, wat reeds sedert 1985 bestaan, is een van die oudste en bekendste ouetehuise in Mosselbaai. Die oord is omhein en beskik oor 24-uur sekuriteit. Die slagoffer se woning het blykbaar nie oral diefwering nie.
Verskeie vingerafdrukke is op die toneel gekry en die Polisie hoop om die skuldiges vinnig aan te keer.
*Rassistiese kommentaar op Theo se Facebook-blad het ook heftige reaksie ontlok nadat 'n FB-trol geskryf het dit (die aanval) is niks, aangesien swart vroue elke dag aangerand en selfs vermoor word en dié vrou net met die vuis geslaan is. Die trol het later gesê dis reg as swartmense moor, solank hulle net witmense doodmaak, want hulle geniet dit nogal.
Lees ook ons opvolgberig hier:
Pensioenaris (66) oorleef wrede mesaanval op strand by De Bakke
Dit was 'n naweek van uiterstes in Mosselbaai. Enersyds het die naweek se heerlike somerweer in die middel van die winter almal see toe gelok en andersyds is die dorp geruk deur die moord op 'n nuwe pastoor in Mosselbaai en gewelddadige protesoptredes wat gister tot die sluiting van die N2 en Louis Fourieweg gelei het.
Niemand is nog in hegtenis geneem vir die oënskynlik sinnelose skietdood van Past. Johan van Eeden (50) van die Pinkster Protestante Kerk (PPK) in Heiderand nie.
Van Eeden is Saterdagoggend omtreeks 00:40 buite sy tydelike pastorie in De Bakke geskiet nadat hy na bewering, gewapen met sy .38-rewolwer, gaan ondersoek instel het nadat hy geluide buite sy huis gehoor het.
Van Eeden en sy gesin het skaars drie weke gelede van Mokopane (Potgietersrus) in Limpopo na Mosselbaai verhuis.
Sy dood het die naweek skokgolwe in kerkkringe veroorsaak en huldeblyke het van regoor die land ingestroom.
Volgens 'n Polisiewoordvoerder is blykbaar net een skoot afgevuur en het Van Eeden sy 17-jarige seun, Duan, wakker gemaak en gesê hy is geskiet voor hy by die voordeur inmekaar gesak en gesterf het. Volgens beeldmateriaal is hy buite deur 'n man oorval wat vermoedelik met sy rewolwer gevlug het.
Die Burger het gister pastoor Jannie Nel van Tsidakah-bedieninge, wat Van Eeden in die Mosselbaai-gemeente bygestaan het, aangehaal. Nel het bevestig dat Van Eeden en sy vrou, Vicky, en Duan drie weke gelede hierheen verhuis het en dat daar al die eerste aand by hul bussie ingebreek is. Daarna is daar glo weer 'n paar keer aan die bussie gepeuter.
Volgens Nel is hy Saterdagoggend omstreeks 01:00 dadelik na die Van Eedens se pastorie nadat Duan hom gebel en gesê het sy pa is geskiet.
Hy sê gemeentelede is baie geskok oor wat gebeur het.
" 'n Mens verwag glad nie dat so iets sal gebeur nie, veral nie hier in Mosselbaai nie. Dis baie tragies."
Duan het Saterdag op sy pa se Facebook-blad gevra dat mense vir die gesin bid.
Die polisie ondersoek 'n moordsaak. Niemand is nog in hegtenis geneem nie en dis nie seker of Van Eeden met sy eie wapen geskiet is nie. Sy .38-rewolwer word vermis.
* Intussen het die gewelddadige protesoptredes deur 'n handjievol betogers in die KwaNonqaba/Asla Park-omgewing gister wyd in die media gaan draai nadat die bekende liedjieskrywer Stef Kruger mense op sy FB-blad gewaarsku het om nie in Suid-Afrika te kom vakansie hou nie.
Kruger het egter kort daarna weer die FB-inskrywings verwyder en gesê hy het in 'n oomblik van woede opgetree nadat hy gisteroggend omstreeks 06:00 naby KwaNonqaba deur betogers met klippe bestook is. Hy is glo amper in die gesig getref en die voorruit van sy Mercedes-Benz C-klas is beskadig.
Gisteraand laat het die Mosselbaai Munisipaliteit by monde van die munisipale woordvoerder, mnr Colin Puren en munisipale bestuurder, adv. Thys Giliomee, laat weet dat die N2 weer noodgedwonge gesluit moes word weens die vigilante optrede van onrusstokers wat 'n lys griewe en eise aan die munisipaliteit oorhandig het.
Inwoners en motoriste is gemaan om versigtig te wees tot die situasie ontont is. Die griewe gaan glo hoofsaaklik oor kragvoorsiening in sekere gebiede asook die beskikbaarstelling van grond vir behuising.
Die Polisie se eenheid vir openbare orde asook verskeie plaaslike polisiebeamptes is voltyds aan diens in die gebied en patrolleer ook die kerngebiede in veral Asla Park.
'n Afvaardiging bestaande uit die uitvoerende burgemeester, raadsheer Harry Levendal, asook die burgemeesterskomiteelede en senior munisipale bestuurslede sal vanoggend om 10:00 die protes-leiers ontmoet om hul griewe te bespreek.
Die situasie was gisteraand nog plofbaar en dit was onseker of die protesoptredes deur die nag voortgesit sou word.
Ontstelde inwoners van die betrokke gebiede het hul afkeer en misnoeë oor die geweld en voortdurende vrees en bedreiging waaraan hulle deurgaans blootgestel word deur 'n handjievol belhamels, skerp veroordeel op sosiale media.
Daar word ook wyd bespiegel of die belhamels wat die geweld aanvuur wel inwoners van Mosselbaai is en of hulle van omliggende dorpe hierheen gebring word om dieselfde chaos te stook wat Hermanus verlede week lamgelê het.
Dié vigilante optredes volg kort op die hakke van pres. Cyril Ramaphosa en sy kabinet se eenparige besluit dat onlusstokers wat hoofweë na dorpe versper en inwoners dreig, skuldig is aan sabotasie en as sodanig deur wetstoepassers gestraf moet word. Hoe dan nou?
Luister ook na munisipale woordvoerder Colin Puren se stemboodskap hier:
'n Wapenstilstand in die mini-oorlog in Mosselbaai is laatmiddag uiteindelik bereik ná 'n marathon-onderhandelingsproses waartydens burgemeester Harry Levendal langer as drie uur lank samesprekings gevoer het met 'n afvaardiging van 17 lede van Asla Park.
Op dié vergadering wat tot ná 18:00 geduur het, is ooreengekom dat alle verdere protesaksies in Asla Park gestaak sal word en 'n opvolg-vergadering is vir 7 Augustus geskeduleer. 'n Versoekskrif met 14 kwessies is vroeër deur die protesgangers aan die munisipaliteit oorhandig en dié kwessies is onder meer bespreek. Gerugte dat die protesaksies hoofsaaklik gemik is op diensleweringskwessies soos elektrisiteitsverskaffing aan sekere informele woongebiede en die beskikbaarstelling van grond vir bykomende behuising, is nie amptelik bevestig nie.
Die N2 sowel as Louis Fourieweg en die R328 was teen 19:00 weer oopgestel vir verkeer, hoewel verdere protesaksies in die Brandwag-omgewing nie uitgesluit kan word nie. Die gedeelte van Louis Fourieweg tussen die Danabaai-afrit en die Garden Route Casino word deurgaans gepatrolleer om die situasie te monitor.
Die mooie Mosselbaai is sedert gister onder beleg gehou deur betogers en politieke opstokers wat plek-plek die omgewing in 'n oorlogsone probeer omskep het. Voertuie is sedert gister in veral die KwaNonqaba / Asla Park-omgewing met klippe bestook en die N2 sowel as Louis Fourieweg moes met tussenposes gesluit word vir verkeer weens hernieude klipgooiery en brandende voertuigbande en klippe wat die paaie versper het.
Baie werknemers in die gebied het weens intimidasie en vrees vandag van die werk af weggebly en 'n gespanne atmosfeer het deurgaans swaar in die lug gehang.
Die geweld het vanoggend ook na die Brandwag-omgewing uitgebrei en die R328 tussen Mosselbaai en Oudtshoorn moes ook vir verkeer gesluit word.
'n Sterk polisie-teenwoordigheid deur lede van die SAPD se openbare orde-eenheid en plaaslike polisielede is deurgaans gehandhaaf om te voorkom dat die geweld na die midde-dorp oorspoel.
Die plofbare situasie is uiteindelik vroeër vanaand ontlont danksy die langdurige en volgehoue samesprekings met verteenwoordigers van die onderskeie gemeenskappe. Raadsheer Harry Levendal en munisipale bestuurslede was sedert vanoggend om 08:00 reeds in gesprek met die Gesamentlike Taakmagspan waarna hy met verteenwoordigers van Asla Park sowel as Brandwag onderhandel het.
Die media is deurentyd op hoogte gehou van verwikkelinge deur munispale woordvoerder Colin Puren en munisipale bestuurder adv. Thys Giliomee. Die inhoud van die versoekskrif en of daar wel toegewings gemaak of belowe is, is egter nie bekend gemaak nie.
Belastingbetalers vrees dat enige toegewings rakende gratis elektrisiteit, dienste of erwe uiteindelik uit hul sakke sal moet kom.
Sakelui en inwoners van die geteisterde gebiede raak ook nou keelvol vir dié wettelose gedrag van opstokers wat hul veiligheid, besighede en voortbestaan bedreig.
"Hulle sal alles afbreek en verbrand en besef nie eens dat hulle self daaronder gaan ly as hulle klinieke en skole plunder en verwoes nie. Ons weet nie eens of hulle wel Mosselbaaiers is of kastige nuwe intrekkers wat hierheen gestuur is om politieke onrus voor volgende jaar se verkiesing te stook nie," het 'n ontstoke inwoner wat veiligheidshalwe anoniem wil bly, laat hoor.
"Ons kry ook swaar en het ook klagtes, maar deur af te brand en verwoesting te saai, vererger hulle net alles vir die ou inwoners wat ook 'n beter lewe wil hê. Dis niks anders as misdaad en politiekery dié nie", het 'n ander inwoner gesê.
Die meegaande foto's is deur die munisipaliteit verskaf en toon die volgorde van gebeure in beeld. Luister ook na die klankgreep:
Die afgelope week se gewelddadige protesoptogte en intimidasie deur vigilante groepe maak inwoners toenemend onrustig en kriewelrig oor hoekom daar nie sterker teen diegene opgetree word wat inwoners in hul huise gevange hou deur hoofroetes te versper en chaos en paniek saai deur klipgooiery en brandstigting nie. Wanneer is dit dan sabotasie en nie blote protesoptogte nie en hoekom word dié oortreders nie weens sabotasie aangekla nie?
* Beperkte kommunikasie vanaf die SAPD en munispale woordvoerders oor die situasie, die omvang van die skade en geweld en die besonderhede van die samesprekings wat met die skuldiges gevoer is, maak inwoners ook omgekrap en gee noodwendig aanleiding tot bespiegelinge en woede-aanvalle op sosiale media. Inwoners wil wéét wat die eise is wat gestel is en watter toegewings gemaak word, asook watter tugstappe teen die oortreders geneem word. Sonder deursigtigheid en oop kommunikasie, floreer waninligting, opstokery, bespiegelinge en bowenal vrees . . .
* Intussen is niemand nog aangekeer weens die skietdood van wyle pastoor Johan van Eeden (50) verlede Saterdagoggend by De Bakke of die aanval op 'n bejaarde vrou van Groot-Brakrivier verlede Maandag nie . . .
Past. Van Eeden word môre (Saterdag) in Mokopane (Potgietersrus), Limpopo, begrawe.
Die 75-jarige vrou van Voorbrug op Groot-Brakrivier is blykbaar Maandagaand laat deur twee inbrekers in haar bed oorval, wreed aangerand, gewurg en vasgebind. Sy kon eers Dinsdagmiddag daarin slaag om haarself los te woel en hulp te ontbied.
Die aanvallers het glo toegang tot haar huis gekry deur 'n venster. 'n Selfoon en ander items is geroof. Sover bekend is sy steeds in 'n plaaslike hospitaal. 'n Saak van huisroof word ondersoek.
Meer foto's en inligting op ons FB-blaaie:
Mosselbayontheline het gister 'n uiters ontstellende video ontvang van twee jong Weskus-manne (19) wat 'n jong rob op 'n boot genadeloos martel en met 'n mes kap. Die persoon wat die video onder ons aandag gebring het, het hulp gesoek om vas te stel wie die betrokke seuns is en waar die voorval plaasgevind het sodat dit by die betrokke owerhede aangemeld kan word.
Binne 'n halfuur nadat ons op sosiale media begin navraag doen het, is die betrokke twee seuns en die boot geïdentifiseer en is dit ook by die betrokke owerhede in Velddrif aangemeld.
Albei jong mans woon blykbaar op Velddrif en is bekend in die vissersgemeenskap. Die een was na bewering reeds in die moeilikheid weens beweerde perlemoensmokkelary en onwettige galjoenvangste.
Die gru-video is deur een van die twee jong mans geneem terwyl hy die ander aanpor om die weerlose baba-rob met 'n mes in die gesig te kap, teen die bootreling vas te slaan en herhaaldelik genadeloos op die grond neer te gooi terwyl albei lag en aanmerkings in kru taal maak. Die skreeuende rob probeer vergeefs teen die bootreling uitklim om te ontsnap, maar word telkens teruggepluk, in die lug geswaai en teen die boot vasgeslaan.
'n Skermgreep uit die ontstellende video waarop duidelik die moorddadige geweld gesien kan word waarmee die robwelpie aan 'n uitgerekte en koelbloedige marteldood onderwerp is. Hoekom die marteling?
Weens die geweldige wreedheid en uiters kru taal het ons nie gister die video op mosselbayontheline geplubliseer nie, maar wel op ons susterblad weskusontheline omdat die voorval in die weskus plaasgevind het.
Dit het egter sedertdien soos 'n veldbrand op sosiale medianetwerke versprei en veral die onmenslike wreedheid van die twee jongelinge het oorweldigende reaksie en kommentaar ontlok. Mense wil ook weet watter stappe teen die twee gedoen gaan word, indien enige, en of dit net onder die mat ingevee gaan word.
Hoewel drank op die boot gesien kan word, is dit veral die wreedheid en gevoelloosheid van die twee jongmense se optrede wat almal hewig ontstel. Dit is nie bekend hoeveel drank betrokke is nie en of dwelms ook 'n rol in hul onmenslike optrede gespeel het nie. 'n Mens sou dalk nog 'n mate van frustrasie kon verstaan het as die babarob in hul visvangnet verstrengel geraak het of hul gepla het, maar daar is geen teken van hengelgerei of nette nie en hul moes die rob spesiaal uit die see haal om hom vir die pret so te martel . . . ?
Dit herinner 'n mens onwillekeurig aan Mahatma Gandhi se wyse woorde dat 'n nasie se grootsheid bepaal word deur hoe sy diere behandel word.
"As dit is wat hulle aan diere doen, kan hulle dit mos aan mense ook doen. Is dit soos moordenaars gekweek word?" is van die vrae wat gestel is.
Ons plaas die video met 'n groot waarskuwing aan sensitiewe kykers dat dit uiters brutale beeldmateriaal en kru taal bevat . . . maar ook in openbare belang, want sulke gedrag deur jongmense behoort nie in enige samelewing geduld te word nie en moes lankal die gevaarligte laat flikker het.
Só het ons susterblad weskusontheline gisteraand berig in 'n poging om die skuldiges op te spoor:
Die land se moordsyfer is ewe skrikwekkend onder wit, bruin en swart - maar jongmense? Onderstaande video is uiters grafies en brutaal en NIE vir sensitiewe kykers bedoel nie, maar as 'n jong man so teenoor 'n weerlose dier kan optree, lyk moord nie so vergesog nie . . wat word van ons jongmense?
Dié skokkende video is vermoedelik iewers langs die Weskus (Velddrif) geneem en op sosiale media versprei in 'n poging om dit onder die owerhede se aandag te bring. Die naam van die boot, Sea Hawk, kan duidelik op die video gesien word. Enigeen wat die boot of die mense daarop herken, word versoek om dit asb. by die naaste owerhede aan te meld.
https://scontent.fcpt5-1.fna.fbcdn.net/v/t15.0-10/30834454_2185658864782784_1848142311712620544_n.jpg?_nc_cat=0&_nc_eui2=AeEEiYM8SpHBGa_qF7plItm3HmiF5DSnO8Ujm6WKPXV6o_Cds6TOBW6yctsVHu84_VTPJg8BRKxqieviRY9sw0-RqFkAJps2oBSWKrLoY-MbxA&oh=36b6e6bec92c3f90b60bb69f571f8028&oe=5BB08F88");">